CELEX: 32015D0633
Language: et
Date: 2015-04-20 00:00:00
Title: Nõukogu otsus (EL) 2015/633, 20. aprill 2015, mis käsitleb Euroopa Liidu nimel ettepaneku esitamist täiendavate kemikaalide kandmiseks püsivate orgaaniliste saasteainete Stockholmi konventsiooni A lisasse

23.4.2015   
            
            
               ET
            
            
               Euroopa Liidu Teataja
            
            
               L 104/14
            
         NÕUKOGU OTSUS (EL) 2015/633,
   20. aprill 2015,
   mis käsitleb Euroopa Liidu nimel ettepaneku esitamist täiendavate kemikaalide kandmiseks püsivate orgaaniliste saasteainete Stockholmi konventsiooni A lisasse
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Euroopa Ühendus kiitis 14. oktoobril 2004 nõukogu otsusega 2006/507/EÜ (1) heaks püsivate orgaaniliste saasteainete Stockholmi konventsiooni („konventsioon”).
            
         
               (2)
            
            
               Konventsiooniosalisena võib liit esitada ettepanekuid konventsiooni lisade muutmiseks. Konventsiooni A lisas on loetletud püsivad orgaanilised saasteained, mis tuleb kasutusest kõrvaldada.
            
         
               (3)
            
            
               Olemasoleva teadusliku teabe ja läbivaatamisaruannete ning konventsiooni D lisas sätestatud sõeluuringu kriteeriumide kohaselt on perfluorooktaanhappel (PFOA), selle sooladel ja PFOA-ga seotud ainetel, mis võivad keskkonnas PFOAks laguneda („PFOA ja selle ühendid”), püsiva orgaanilise saasteaine omadused.
            
         
               (4)
            
            
               Vastavalt Euroopa Parlamendi ja nõukogu määruse (EÜ) nr 1907/2006 (2) artikli 59 lõikele 1 ja kõnealuse määruse XV lisa kohaselt koostatud toimikule on PFOA ja selle ammooniumsool (APFO) kantud väga ohtlike ainete kandidaatide loetellu ning on tehtud kindlaks, et need vastavad kõnealuse määruse artikli 57 punktis c sätestatud 1B kategooria reproduktiivtoksilise aine kriteeriumidele ja eelkõige kõnealuse määruse artikli 57 punkti d kohaselt püsiva, bioakumuleeruva ja toksilise aine kriteeriumidele.
            
         
               (5)
            
            
               Vastavalt määruse (EÜ) nr 1907/2006 artikli 69 lõikele 4 on PFOA ja selle ühendite osas praegu avatud teine kõnealuse määruse XV lisa kohaselt koostatud toimik, mis esitati Euroopa Kemikaaliametile eesmärgiga piirata PFOA ja selle ühendite tootmist, turulelaskmist või kasutamist eraldiseisvate ainetena või muude ainete koostisosadena, segudes või toodetes.
            
         
               (6)
            
            
               PFOA ja selle ühendid on ained, mida kasutatakse laialdaselt kogu maailmas ja neid on leitud kõikjal keskkonnas. Kuna PFOA võib keskkonnas levida kaugele, ei ole liidu tasandil võetavad meetmed keskkonna ja inimeste tervise kaitse kõrge taseme tagamiseks piisavad ning seetõttu on vaja võtta ulatuslikumad rahvusvahelised meetmed.
            
         
               (7)
            
            
               Liit peaks seega esitama konventsiooni sekretariaadile ettepaneku PFOA ja selle ühendite kandmiseks konventsiooni A lisasse. Kõnealuses ettepanekus ja liidu seisukohas PFOA ja selle ühendite konventsiooni A lisasse kandmise tingimuste kohta tuleks arvesse võtta kogu asjakohast teavet, mis on saadud määruse (EÜ) nr 1907/2006 artiklite 68–73 kohase käimasoleva piirangute kehtestamise menetluse käigus,
            
         ON VASTU VÕTNUD KÄESOLEVA OTSUSE:
   Artikkel 1
   1.   Liit esitab ettepaneku perfluorooktaanhappe ja selle ühendite kandmiseks püsivate orgaaniliste saasteainete Stockholmi konventsiooni A lisasse.
   2.   Komisjon saadab ettepaneku koos kogu konventsiooni D lisas nõutava teabega liidu nimel konventsiooni sekretariaadile.
   Artikkel 2
   Käesolev otsus jõustub selle vastuvõtmise kuupäeval.
   
      Luxembourg, 20. aprill 2015
      
         
            Nõukogu nimel
         
         
            eesistuja
         
         J. DŪKLAVS
      
   
   
      (1)  Nõukogu 14. oktoobri 2004. aasta otsus 2006/507/EÜ, mis käsitleb püsivate orgaaniliste saasteainete Stockholmi konventsiooni sõlmimist Euroopa Ühenduse nimel (ELT L 209, 31.7.2006, lk 1).
   
      (2)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaalide Agentuur ning muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93, komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).